ОБЯСНИТЕЛЕН МЕМОРАНДУМ

1. КОНТЕКСТ НА ПРЕДЛОЖЕНИЕТО

1.1. Основания и цели на предложението

Данъчното облагане на енергийните продукти и електроенергията в Съюза попада в регулаторния обхват на Директива 2003/96/ЕО на Съвета[[1]](#footnote-1) (наричана по-долу „Директивата за данъчното облагане на енергийните продукти и електроенергията“ или „Директивата“).

В член 19, параграф 1 от Директивата се посочва, че в допълнение към разпоредбите, предвидени по-специално в членове 5, 15 и 17 от нея, Съветът, като действа единодушно по предложение на Комисията, може да даде разрешение на всяка държава членка да въведе допълнително освобождаване или намаление на равнищата на данъчно облагане поради специфични съображения.

Целта на настоящото предложение е да позволи на Швеция да прилага, в определени граници, намалена ставка на акциза върху електроенергията, потребявана от домакинствата и предприятията в сектора на услугите в някои райони в Северна Швеция. Целта на тази мярка е да компенсира по-високите разходи за отопление в тези райони, причината за които са специфичните местни климатични условия.

Член 19, параграф 1 от Директивата предвижда, че Съветът, като действа единодушно по предложение на Комисията, може да даде разрешение на всяка държава членка да въведе допълнително освобождаване или намаление на равнищата на данъчно облагане поради специфични съображения.

С Решение 2012/47/ЕС на Съвета на Швеция се разрешава да приложи намалена ставка на акциза върху електроенергията, потребявана от домакинствата и предприятията в сектора на услугите в някои общини, изброени в приложението към решението. Намалената данъчна ставка следва да бъде пропорционална на допълнителните разходи за отопление, дължащи се на северното разположение, в сравнение с останалата част от Швеция, като намалената ставка трябва да е в съответствие с изискванията на Директива 2003/96/ЕО, и по-специално с минималните равнища на данъчно облагане, предвидени в член 10 от същата директива. Срокът на действие на това разрешение изтича на 31 декември 2017 г.

С писмо от 10 май 2017 г. и съгласно член 19 от Директивата шведските власти информираха Комисията, че възнамеряват да продължат да прилагат тази намалена акцизна ставка. Намалението няма да надхвърля 96 SEK/MWh, или приблизително 10 EUR/MWh[[2]](#footnote-2). Швеция поиска разрешение да прилага намалението за срок от шест години, т.е. до 31 декември 2023 г., което представлява максималният срок по член 19, параграф 2 от Директивата.

Швеция предостави допълнителна информация и пояснения на 1 септември 2017 г.

Швеция обосновава необходимостта от тази мярка с целите на политиката в областта на околната среда, на регионалната политика и политиката за сближаване. Швеция подчертава факта, че националните ставки на акциза върху електроенергията значително надхвърлят минималните равнища на данъчно облагане, предвидени в Директива 2003/96/ЕО, и поради това националната данъчна система насърчава в по-голяма степен енергийната ефективност, отколкото се изисква от минималните ставки на ЕС. Според шведските власти обаче това високо общо равнище на данъчно облагане може да бъде поддържано само ако северните райони, които са в конкурентно неизгодна позиция поради климатичните условия, получат данъчно облекчение. Същевременно тази мярка ще намали разликите в разходите за отопление между различните части на страната и така ще допринесе за постигането на целите на регионалната политика и политиката за сближаване на ЕС.

Що се отнася до естеството на неблагоприятното положение вследствие на климатичните различия, шведските власти повтарят заявеното в предишни искания, а именно, че разходите за отопление са средно с 30 % по-високи в северните райони, тъй като там отоплителният период е по-дълъг.

Загубата на приходи в резултат на намалената до 96 SEK/MWh ставка се изчислява на 710 милиона шведски крони, или 74 милиона евро годишно.

1. *Прилагане на мярката*

Мярката се разрешава под формата на намалена ставка на акциза върху електроенергията. Тази намалена ставка се прилага непосредствено при данъчното облагане.

*Обхват*

Шведските власти заявиха, че географската диференциация е въведена на основата на обективни данни, свързани със средните температури през отоплителния период. На това основание намалената ставка на акциза върху електроенергията се прилага във всички общини в регионите Norrbotten, Västerbotten и Jämtland, както и в общините Sollefteå, Ånge, Örnsköldsvik (в регион Västernorrland), Ljusdal (в регион Gävleborg), Malung-Sälen, Mora, Orsa, Älvdalen (в регион Dalarna ) и Torsby (в регион Värmland). Мярката е ограничена до домакинствата и предприятията в сектора на услугите, за които би се прилагала стандартната ставка на акциза върху електроенергията в размер на 325 SEK/MWh, или 33,83 EUR/MWh. Тъй като потребяваната от преработващата промишленост електроенергия така или иначе се облага с по-ниска ставка в размер на 0,50 EUR(5 SEK)/MWh, горепосочената мярка не засяга предприятията в този сектор.

Мярката позволява на групите потребители на електроенергия от тези части на страната да се радват на същите условия като същите групи потребители в Южна Швеция.

1. *Аргументи на шведските власти по отношение на въздействието на мярката върху вътрешния пазар*

Шведските власти не считат, че мярката би оказала въздействие върху правилното функциониране на вътрешния пазар. Те смятат, че въпреки вероятното въздействие на мярката върху търговията между държавите членки, дължащо се на намалените разходи на предприятията в сектора на услугите в някои райони на Северна Швеция, това въздействие ще остане ограничено, тъй като повечето предприятия в този сектор обикновено извършват дейността си в ограничен географски район.

1. *Действащи разпоредби в областта на предложението*

Директива 2003/96/EО на Съвета от 27 октомври 2003 г. относно преструктурирането на правната рамка на Общността за данъчно облагане на енергийните продукти и електроенергията.

1.2. Съгласуваност с действащите разпоредби в тази област на политиката

1. *Специфични съображения*

Член 19, параграф 1, първа алинея от Директивата гласи:

*В допълнение към разпоредбите от предишните членове, и по-специално тези от членове 5, 15 и 17, Съветът, като действа единодушно по предложение на Комисията, може да даде разрешение на всяка държава членка да въведе допълнително освобождаване или редуциране на нивата на данъчно облагане поради специфични съображения.*

Мярката, предвидена от Швеция, се състои в намаляването на акциза върху електроенергията, консумирана от домакинствата и предприятията в сектора на услугите в някои райони на Северна Швеция. Шведските власти акцентират върху две цели на мярката. Те обявяват на първо място, че намалената акцизна ставка има непряко положително въздействие върху околната среда, тъй като позволява на Швеция да прилага по-висока данъчна ставка спрямо останалата част от страната, която в противен случай би била намалена поради специалното положение на Северна Швеция. В това отношение Комисията отбелязва, че изискванията за опазване на околната среда са сами по себе си вече неделима част от Директива 2003/96/EО[[3]](#footnote-3) и следователно не могат да бъдат признати за специфични съображения. Въпреки това като цяло Директивата не позволява да се отговори на специфичните нужди на регионите с по-особени климатични условия. В този контекст целта да се допринесе за поддържането на сравнително високо равнище на данъчно облагане, като чрез намалената ставка се избягва иначе прекомерната тежест в региони с такива условия, може да се счита за специфично съображение.

На второ място, шведските власти изтъкват, че намалението отговаря приблизително на цялостните разходи за отопление на потребителите в някои райони на Северна Швеция, като разходите се поемат от потребителите в други части на страната, поради което то преследва целите на регионалната политика и политиката за сближаване.

И по тази точка може да се счита, че поисканото разрешение се основава на специфични съображения.

1.3. Съответствие с другите политики на Съюза

Стандартната ставка на акциза върху електроенергията, приложима към домакинствата и предприятията в сектора на услугите в Швеция, е 325 SEK/MWh, или 33,83 EUR/MWh[[4]](#footnote-4). С предложеното намаление приложимата ставка в някои райони на Северна Швеция става най-малко 229 SEK/MWh, или 26,13 EUR/MWh. Тъй като равнищата на данъчно облагане на електроенергията са значително над минималните равнища както в Северна Швеция, така и в останалите части на страната, реалистично е да се предположи, че посоченото данъчно облекчение действително допринася непряко за постигането на по-високо общо ниво на опазване на околната среда по начина, описан от шведските власти.

В този контекст целта на мярката е частично да компенсира по-високите разходи за отопление в районите, където се прилага намалената акцизна ставка. Според шведските власти климатичните условия в тези райони водят до средно потребление на електроенергия, което е с около 30 % по-високо от това в останалите части на страната, най-вече поради по-дългия отоплителен период.

В това отношение Комисията отбелязва, че предвид най-актуалните цени на електроенергията в Швеция намалението на цените в резултат на предложената мярка ще бъде значително под 25 % за всички съответни групи потребители. Въз основа на най-новите данни на Евростат за цените това намаление варира от 2,7 % до 7 % в зависимост от равнището на потребление на домакинствата[[5]](#footnote-5).

Така размерът на облекчението остава под размера на допълнителните разходи за отопление в съответните региони. В резултат на това данъчният стимул за ефективно използване на енергията се поддържа на равнище, което е най-малко равно на преобладаващото в останалите части на Швеция.

Мярката е съвместима с политиките на Съюза в областта на здравеопазването, околната среда, енергетиката и транспорта.

При така описаните обстоятелства мярката изглежда приемлива също и с оглед на правилното функциониране на вътрешния пазар и на необходимостта от осигуряване на лоялна конкуренция. По-конкретно поради отдалечеността на районите, където ще се прилага мярката, и обстоятелството, че тя обхваща само домакинствата и предприятията в сектора на услугите, не се очаква тя да доведе до сериозни изменения в конкуренцията или до промени в моделите на търговия между държавите членки. В заключение се припомня, че през последните тридесет години за въпросните райони се прилага данъчно облекчение, без това да предизвиква, доколкото е известно на Комисията, проблеми във връзка с правилното функциониране на вътрешния пазар или във връзка с други цели на политиките на ЕС.

Дори и след прилагането на планираното от шведските власти намаление ставката на акциза върху електроенергията в съответните региони ще бъде съобразена с изискването за минималното равнище на данъчно облагане съгласно член 10 от Директива 2003/96/ЕО. Ако мярката отговаря на условията, определени в член 44 от Общия регламент за групово освобождаване (Регламент (ЕС) № 651/2014)[[6]](#footnote-6), то тя е освободена от изискването за предварително уведомяване.

1. *Срок на прилагане на мярката и развитие на правната рамка на ЕС за данъчно облагане на енергийните продукти и електроенергията*

Комисията предлага за срок на прилагане да бъде определен максималният, разрешен от Директива 2003/96/ЕО, т.e. шест години. Този срок изглежда подходящ, за да разполагат засегнатите потребители с достатъчно ниво на сигурност.

2. ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ

2.1. Правно основание

Член 19 от Директива 2003/96/ЕО на Съвета.

2.2. Субсидиарност (при неизключителна компетентност)

Областта на косвеното данъчно облагане, включена в обхвата на член 113 от Договора за функционирането на Европейския съюз, не е сама по себе си от изключителната компетентност на ЕС по смисъла на член 3 от Договора.

Същевременно съгласно член 19 от Директива 2003/96/ЕО на Съвета е предоставена изключителна компетентност — в рамките на вторичното право — да разрешава на дадена държава членка да въвежда допълнителни освобождавания или намаления по смисъла на посочената разпоредба. Държавите членки съответно не могат да изземат функциите на Съвета. В резултат на това принципът на субсидиарност не е приложим към настоящото решение за изпълнение.

2.3. Пропорционалност

Предложението е в съответствие с принципа на пропорционалност. Данъчното облекчение не надхвърля необходимото за постигане на въпросната цел.

2.4. Избор на инструмент

Предложен инструмент: решение за изпълнение на Съвета.

3. РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОЦЕНКИТЕ НА ВЪЗДЕЙСТВИЕТО

3.1. Последващи оценки/проверки за пригодност на действащото законодателство

За мярката не е необходима оценка на действащото законодателство.

3.2. Консултации със заинтересованите страни

Настоящото предложение се основава на искане, отправено от Швеция, и засяга само тази държава членка.

3.3. Събиране и използване на експертни становища

Не бяха необходими външни експертни становища.

3.4. Оценка на въздействието

Настоящото предложение се отнася до разрешение за отделна държава членка по нейно искане и не налага извършването на оценка на въздействието.

От представената от Швеция информация изглежда, че въздействието на мярката върху приходите от данъци ще бъде ограничено, като ставката на акциза върху електроенергията в Северна Швеция ще продължи да бъде над минималните равнища на данъчно облагане, установени в Директива 2003/96/ЕО. Швеция очаква мярката да има положително въздействие върху постигането на нейните цели от областта на социалната политика и политиката за сближаване.

3.5. Пригодност и опростяване на законодателството

Мярката не предвижда опростяване. Тя е резултат от искането, подадено от Швеция, и се отнася само до тази държава членка.

3.6. Основни права

Мярката не оказва влияние върху основните права.

4. ОТРАЖЕНИЕ ВЪРХУ БЮДЖЕТА

От мярката не произтича финансова и административна тежест за ЕС. Следователно предложението не оказва въздействие върху бюджета на ЕС.

5. ДРУГИ ЕЛЕМЕНТИ

5.1. Подробно разяснение на конкретните разпоредби на предложението

Член 1 — на Швеция ще бъде позволено да продължи да прилага намалена ставка на акциза върху електроенергията в някои северни райони.

Равнището на данъчно облагане след намалението в никакъв случай не може да бъде по-ниско от минималните равнища за ЕС, определени в Директива 2003/96/ЕО, като намалението ще се прилага за всички потребители на електроенергия, заплащащи акциз по стандартната ставка в Северна Швеция.

Мярката ще помогне на регионите в неблагоприятно положение да компенсират по-високите разходи за електроенергия, дължащи се на студения климат.

Член 2 — съгласно искането на Швеция разрешението се предоставя за срок от шест години, считано от 1 януари 2018 г.

2017/0320 (NLE)

Предложение за

РЕШЕНИЕ ЗА ИЗПЪЛНЕНИЕ НА СЪВЕТА

за разрешаване на Швеция да прилага намалена ставка на акциза върху електроенергията, потребявана от домакинствата и предприятията в сектора на услугите, разположени в някои райони на Северна Швеция, в съответствие с член 19 от Директива 2003/96/ЕО

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за функционирането на Европейския съюз,

като взе предвид Директива 2003/96/EО на Съвета от 27 октомври 2003 г. относно преструктурирането на правната рамка на Общността за данъчно облагане на енергийните продукти и електроенергията[[7]](#footnote-7), и по-специално член 19, параграф 1 от нея,

като взе предвид предложението на Европейската комисия,

като има предвид, че:

(1) С Решение за изпълнение 2012/47/ЕС на Съвета[[8]](#footnote-8) на Швеция се разрешава да прилага до 31 декември 2017 г. намалена ставка на акциза върху електроенергията, потребявана от домакинствата и предприятията в сектора на услугите в някои райони в Северна Швеция съгласно член 19 от Директива 2003/96/ЕО.

(2) С писмо от 10 май 2017 г. Швеция отправи искане за разрешение да продължи да използва намалена ставка на акциза върху електроенергията, потребявана от същите бенефициери, за нов срок от шест години, тоест до 31 декември 2023 г. Намалената ставка ще бъде ограничена до 96 SEK/MWh. С писмо от 1 септември 2017 г. Швеция изпрати допълнителна информация и разяснения.

(3) Разходите за отопление в засегнатите райони са средно с 30 % по-високи от тези в останалите части на страната поради по-дългия отоплителен период. Ето защо, като се намалят разходите за електроенергия за домакинствата и предприятията от сектора на услугите в тези райони, ще се снижи и разликата между общите разходи за отопление на потребителите в Северна Швеция и разходите на потребителите в останалите части на страната. С оглед на това мярката допринася за постигането на целите на регионалната политика и политиката за сближаване. Данъчното облекчение следва да не надхвърля необходимото за компенсиране на допълнителните разходи за отопление на домакинствата и предприятията в сектора на услугите в някои райони на Северна Швеция.

(4) Намалените ставки на данъчно облагане ще надхвърлят минималните ставки, постановени в член 10 от Директива 2003/96/ЕО.

(5) Предвид отдалечеността на районите, към които се прилага, предвид факта, че намалението следва не да надхвърля допълнителните разходи за отопление в Северна Швеция, и предвид ограничеността на мярката до домакинствата и предприятията в сектора на услугите, не се очаква тя да наруши значително конкуренцията или да доведе до промени в търговията между държавите членки.

(6) Следователно мярката е приемлива с оглед на доброто функциониране на вътрешния пазар и на необходимостта да се осигури лоялна конкуренция. Тя е съвместима и с политиките на Съюза в областта на здравеопазването, околната среда, енергетиката и транспорта.

(7) От член 19, параграф 2 от Директива 2003/96/ЕО следва, че всяко разрешение, предоставено съгласно същия член, трябва да бъде строго ограничено във времето. За да се осигури достатъчна степен на сигурност за засегнатите потребители, разрешението следва да се предостави за срок от шест години.

(8) Важно е да се гарантира, че разрешението съгласно Решение 2012/47/ЕО продължава да се прилага, с цел да се избегне прекъсване между изтичането на срока на действие на посоченото решение и влизането в сила на настоящото решение.

(9) Настоящото решение не засяга прилагането на правилата на Съюза относно държавните помощи,

ПРИЕ НАСТОЯЩОТО РЕШЕНИЕ:

*Член 1*

1. На Швеция се разрешава да прилага намалена ставка на акциза за електроенергията, потребявана от домакинствата и предприятията в сектора на услугите, разположени в изброените в приложението общини.

Намалението на стандартната национална ставка на акциза за електроенергията няма да надвишава необходимото за компенсиране на допълнителните разходи за отопление, дължащи се на северното географско разположение, в сравнение с останалите части на Швеция и няма да надхвърля 96 SEK/MWh.

2. Намалените ставки трябва да съответстват на изискванията на Директива 2003/96/ЕО, и по-специално на минималните данъчни ставки, постановени в член 10 от нея.

*Член 2*

Настоящото решение се прилага от 1 януари 2018 г. до 31 декември 2023 г.

*Член 3*

Адресат на настоящото решение е Кралство Швеция.

Съставено в Брюксел на [...] година.

 *За Съвета*

 *Председател*

1. Директива 2003/96/ЕО на Съвета от 27 октомври 2003 г. относно преструктурирането на правната рамка на Общността за данъчно облагане на енергийните продукти и електроенергията, ОВ L 283, 31.10.2003 г., стр. 51. [↑](#footnote-ref-1)
2. По обменния курс на 2 октомври 2017 г. (9,6055 SEK = 1 EUR), вж. член 13, параграф 1 от Директива 2003/96/ЕО и ОВ C 331, 3.10.2017 г., стр. 3. [↑](#footnote-ref-2)
3. Вж. по-специално съображения 6 и 7. [↑](#footnote-ref-3)
4. На основание на член 5 от Директива 2003/96/ЕО държавите членки могат да прилагат диференцирани ставки за данъчно облагане в зависимост от използването за стопански и нестопански цели. На основание на член 11, параграф 4 от Директива 2003/96/ЕО държавите членки могат да ограничат приложението на намаленото равнище на данъчно облагане до използването за стопански цели. Представената от Швеция информация сочи, че тя е ограничила ставката върху електроенергията, потребявана за стопански цели, до преработващата промишленост. В резултат на това данъчната ставка върху потреблението за нестопански цели се прилага както спрямо домакинствата, така и спрямо предприятията в сектора на услугите. Минималната данъчна ставка на ЕС за облагане на потреблението за нестопански цели е 1 EUR/MWh. [↑](#footnote-ref-4)
5. Източник: данни на Евростат за цените от втората половина на 2016 г. Данните обхващат потреблението за нестопански цели на домакинствата с годишно потребление под 1 MWh до домакинствата с годишно потребление над 15 MWh. [↑](#footnote-ref-5)
6. Регламент (ЕС) № 651/2014 на Комисията за обявяване на някои категории помощи за съвместими с вътрешния пазар в приложение на членове 107 и 108 от Договора (ОВ L 187, 26.6.2014 г., стр. 1 — 78). [↑](#footnote-ref-6)
7. OВ L 283, 31.10.2003 г., стр. 51. [↑](#footnote-ref-7)
8. ОВ L 26, 28.1.2012 г., стр. 33. [↑](#footnote-ref-8)